
FUNDAMENTELE PSIHOLOGIEI 
(Introducere în psihologie) 


Psihologia generală este considerată a fi ramura centrală 
a psihologiei, care oferă baza teoretică şi metodologică pentru 
abordarea, înţelegerea şi explicarea proceselor şi fenomenelor 
psihocomportamentale umane în situaţii specifice. Psihologia 
generală reprezintă şi forma în care s-a constituit istoriceşte 
psihologia ca ştiinţă independentă. Abia tirziu au început să se 
desprindă, succesiv, ramurile ei (psihologia muncii, 
educațională, clinică, socială, organizațională, a artei etc). În 
prezent, tabloul psihologiei trebuie reprezentat sub forma unui 
arbore, avînd ca tulpină solidă psihologia generală, iar ca 
crengi, psihologiile de ramură (particulare). Abordarea 
problemelor specifice ale psihologiilor de ramură trebuie să se 
întemeieze pe premisele din psihologia generală. 


Schema logică a cursului de fundamente ale psihologiei 
conține trei componente esenţiale: 


1. O componentă generală, abstractă, introductivă, în 
care se prezintă aspectele metodologice, epistemologice, 
filosofice şi semantice ale psihologiei ca ştiinţă. 

2. O componentă analitică, întemeiată pe operațiile de 
descompunere şi delimitare a sistemului psihic în procese şi 
funcţii individuale specifice, precum şi pe analiza acestor funcţii 
şi procese psihice luate una cite una, din punctul de vedere al 
conţinutului, al mecanismelor de realizare şi al rolului pe care îl 
joacă în ansamblul sistemului psihocomportamental. 

3. O componentă logic concretă (integrativă), prin care se 
face restabilirea tabloului iniţial al vieţii psihice în diversitatea şi 
specificitatea  determinărilor sale interne de structură şi 
funcţionare. Această porţiune a cursului va sta sub egida unui 
concept nou, cu valoare integrativă supraordonată, conceptul 
de personalitate. Acest concept subordonează şi circumscrie 
conţinutul tuturor celorlalte noţiuni din psihologie, inclusiv pe 
cea de sistem psihic. 


Analiza evoluţiei cunoaşterii psihologice şi 


a devenirii psihologiei ca ştiinţă 


Ca preocupare a omului pentru înţelegerea şi explicarea 
fenomenelor vieţii sale sufleteşti, psihologia este foarte veche. 
Începuturile ei datează din momentul cînd omul a devenit 
conştient de sine şi, pe lîngă întrebările şi problemele legate de 
procesele şi fenomenele din natură, a început să formuleze 
întrebări şi probleme legate de propria sa viaţă sufletească şi 
propria conduită. Din această perspectivă, psihologia este la fel 
de veche ca fizica, mecanica şi astronomia. 

Ca ştiinţă de sine stătătoare, psihologia are o istorie 
relativ scurtă, depăşind cu puţin o sută de ani. Comparată cu 
astronomia, mecanica şi fizica din acest punct de vedere, este 
una din cele mai tinere ştiinţe. Întîrzierea constituirii ei ca 
disciplină de sine stătătoare se datorează atit complexităţii 
extraordinare a domeniului vieţii psihice a omului, cît şi 
dificultăţilor de a satisface cerinţele paradigmei sau modelului 
logic de circumscriere şi definire a unei ştiinţe, impus de către 
mecanică şi fizica clasică. 

Printre alte  exigenţe, acest model logic impunea 
obiectivitatea, măsurabilitatea ŞI cuantificabilitatea 
fenomenelor supuse studiului. Raportată la specificul vieţii 
sufleteşti a omului, această cerinţă este aproape inoperantă, 
întrucît fenomenele vieţii psihice nu puneau în evidenţă 
(precum fizica sau mecanica) existenţa unor proprietăţi 
sensibile, nemijlocit perceptibile, care să poată fi măsurate şi 
cuantificate. Neavind asemenea însuşiri, se excludea de la bun 
început posibilitatea ca studiul fenomenelor psihice umane să 
se realizeze cu metode obiective şi în contextul unei ştiinţe 
autentice. Immanuel Kant, în "Critica raţiunii pure", susţine o 
pledoarie întreagă pentru a demonstra imposibilitatea 
existenţei unei ştiinţe psihologice de sine stătătoare. El 
considera că proba de verificare a viabilităţii unei ştiinţe trebuie 
să fie gradul de aplicare şi utilizare a metodelor matematice de 
analiză şi prelucrare a datelor. Aceste metode matematice 
reclamă existenţa unor măsurători cantitative, obiective, ori 
fenomenele psihice ale omului, neavînd proprietatea de a fi 
nemijlocit perceptibile, nu pot fi măsurate. Implicit, în studiul lor 
nu se poate face apel la metodele matematice. Singura 
dimensiune recunoscută de Kant proceselor psihice era durata 
(dimensiunea temporală). Dar, spunea el, cu o singură 
dimensiune nu se poate stabili un sistem coerent de 


coordonate. De aceea, cunoaşterea psihologică trebuie să 
rămînă în preocuparea exclusivă a filosofiei sau, poate, cîndva, 
a unei antropologii generale. 


Această situaţie impune să recurgem la o periodizare a 
evoluţiei istorice a cunoaşterii psihologice, în patru etape 
(perioade) principale, astfel: 

„Etapa preştiinţifică; 

. Etapa filosofică; 

„Etapa ştiinţifică, analitică şi intern contradictorie; 
„Etapa ştiinţifică sistemică integrativă. 


AUNE 


1. Etapa preştiințifică începe din momentul cînd omul a 
început să-şi pună explicit întrebări şi probleme despre natura, 
esenţa şi locul fenomenelor psihice în Univers şi continuă pînă 
în antichitatea tirzie (sec. V-IV î. Hr.), cînd se constituie primele 
sisteme filosofice coerente şi închegate. Etapa se numeşte 
preştiinţifică întrucît la acea vreme nu se constituiseră încă 
ştiinţele ca forme riguroase de cunoaştere. 

În această perioadă, cunoaşterea fenomenelor psihologice 
este încadrată în cunoaşterea comună, realizată cotidian şi 
situaţional, pe baza experienţei imediate a omului într-o 
comunitate, în contextul comunicării dintre indivizii acelei 
comunităţi. Răspunsurile date la întrebările privind natura şi 
fenomenele psihice erau naive şi întemeiate pe admiterea 
principiului animismului (de la lat. anima = a însufleţi). 
Principiul animismului şi concepţiile animiste se întemeiau pe 
recunoaşterea existenţei unei forţe motrice în afara fiinţelor şi 
lucrurilor, forţe de natură ocultă, deseori numite spirite. Aceste 
spirite, de esenţă supranaturală, se întrupează şi poposesc 
temporar şi situaţional în lucrurile sau fiinţele pămintene, 
insuflîndu-le mişcarea şi direcţia de mişcare. Astfel, fenomenele 
psihice vor fi considerate ca o expresie a acţiunii acestor spirite 
la nivelul fiinţei umane. 

Tot atunci se formulează existenţa mai multor forme de 
anima, care coexistă în om: o anima generală, prin care omul se 
înrudeşte psihic cu alte animale; o anima umbră care-l însoţeşte 
permanent în activităţile sale cotidiene; o anima călătoare, care 
se manifestă în somn, timp în care călătoreşte în alte lumi şi 
apoi, la trezire, se întoarce; şi în sfîrşit, o anima nucleu, cea mai 
importantă dintre toate, care dă continuitate în timp fiinţei 
umane şi care la moarte părăseşte trupul şi se întoarce în 
imperiul spiritului, de unde a venit. Acolo intră în legătură cu 


animele altor persoane şi astfel rezultă viaţa spirituală a unei 
alte lumi, lumea "de dincolo". 

Pe baza acestui sistem de înţelegere se clădeşte sistemul 
practicilor de intervenţie şi influențare a stărilor sufleteşti şi a 
comportamentelor umane. Aceste practici se vor reuni sub 
egida noţiunii de magie, care a constituit principalul mod în care 
omul primitiv încerca să acţioneze asupra forţelor naturii şi 
asupra forţelor interioare proprii. Magia se va asocia cu 
mitologia, care va deveni un cadru general de referinţă în 
explicarea  descendenţei generațiilor şi, de asemenea, a 
fenomenelor de grup (războaie etc.) 

Concepţiile animiste se vor înrădăcina în structura 
profundă a fiinţei umane şi vor deveni ceea ce Carl Gustav Jung 
denumea arhetipuri.  Arhetipurile alcătuiesc inconştientul 
colectiv, care are rolul principal în constituirea personalităţii 
indivizilor şi în tipologia comportamentelor lor. Putem afirma că 
această viziune şi concepţie naiv-mistică despre suflet se va 
perpetua în succesiunea epocilor istorice sub denumirea de 
"psihologie populară". Chiar şi după apariţia psihologiei ca 
ştiinţă independentă, psihologia populară va continua să 
fiinţeze şi să ocupe o pondere mare în mentalitatea oamenilor 
contemporani. 


2. Etapa filosofică începe din antichitatea tirzie (sec. V-IV 
î. Hr.) şi durează pînă în 1879, cînd se produce desprinderea 
psihologiei de filosofie. Această perioadă se caracterizează prin 
faptul că abordarea, analiza şi interpretarea fenomenelor 
psihice capătă caracter sistematic, coerent, pe baza unor criterii 
logice şi în conformitate cu anumite ipoteze sau principii 
metodologice generale. Toate marile sisteme filosofice vor avea 
în structura lor un spaţiu special dedicat psihologiei, respectiv 
descrierii şi  explicării fenomenelor psihice ale omului. 
Cunoaşterea filosofică în general, inclusiv cunoaşterea filosofică 
a psihicului, se va întemeia pe o anumită platformă cu caracter 
ideologic şi metodologic specific, derivată din modul în care s-a 
răspuns la problema fundamentală a filosofiei, şi anume 
problema raportului dintre spirit şi materie, dintre gindire şi 
corp, dintre conştiinţă şi creier. Răspunsul la această problemă 
a dus la desprinderea iniţială a două mari direcţii de gindire 
filosofică: linia materialistă şi cea idealistă. 


Linia __materialistă se va caracteriza prin admiterea 
materiei ca unic început primordial şi determinant şi prin 


considerarea spiritului, gîndirii, conştiinţei, drept factori 
secundari şi derivați. In antichitate, reprezentanţii acestei linii 
au fost Democrit, Epicur şi Heraclit. Ei formulează concepţia 
atomistă de explicare a lumii, punînd la baza existenţei 
Universului cea mai mică unitate materială imaginată atunci: 
atomul. 

În concepţia atomistă, sufletul este material, substanţial, 
el fiind realizat prin intermediul unui anumit tip de atomi (de 
formă rotundă, de mărime mică şi foarte rapizi) denumiți atomii 
focului. Se considera că un mecanism al dinamicii psihicului îl 
constituie actul respirației, prin care sunt eliminaţi din corp 
atomii uzaţi şi sunt introduşi atomii integri, "nobili", acesta fiind 
"principiul primenirii sufletului". 

Această linie materialistă a fost perpetuată de-a lungul 
secolelor în lucrările lui Bacon şi Locke (sec. XVI-XVII), apoi ale 
materialiştilor vulgari (Buckner, Vogt şi Molechotte, sec. XVII), 
ale marilor materialişti francezi (Diderot, D'Holbach, Helvetius şi 
La Mettrie, sec. XVIII) şi ale lui Feurbach, Marx şi Engels în sec. 
XIX. 

Concepţia atomistă a fost înlocuită cu concepţia 
funcționalistă despre suflet, care afirmă că sufletul apare ca 
rezultat al funcţionării sistemului nervos central, a creierului, şi 
ia forma fie a unei secreţii (în materialismul vulgar se considera 
că creierul "secretă" gîndire tot aşa cum vezica biliară secretă 
bila), fie a unei reflectări ideale, nonsubstanţiale, concretizată în 
imagini, concepte sau trăiri emoţionale, afective. Considerarea 
psihicului ca reflectare ideală apare la materialiştii francezi şi va 
fi amplu dezvoltată în materialismul sec. XIX. 

Din materialismul secolului XIX a derivat o formă 
particulară a materialismului secolului XX: materialismul 
dialectic. Acesta s-a format prin îmbinarea dintre principiul 
materialist (anume că materia este factorul primordial al 
Universului, iar spiritul este factor secundar, derivat) şi metoda 
dialectică, în care se admite trecerea acumulărilor cantitative în 
transformări calitative şi negarea noului de către vechi, a 
inferiorului de către superior. Această metodă, dezvoltată amplu 
de Hegel în forma teză-antiteză-sinteză, explică natura 
psihicului conform principiului materialist, dar în concordanţă cu 
exigenţele metodei dialectice (anume recunoaşterea trecerii 
acumulărilor cantitative în transformări calitative). Astfel, 
psihicul apare deja ca realitate, ca entitate specifică. 

Prin epistemologia ştiinţelor, materialismul dialectic a fost 
transformat şi integrat în materialismul ştiinţific. 


Linia_idealistă se întemeiază pe admiterea spiritului, a 
Ideii absolute, a gîndirii, ca factor primordial şi unic început, iar 
materia este considerată ca factor secund, derivat. Începutul 
acestei linii se regăseşte în opera lui Platon ("idealismul 
obiectiv"); linia este perpetuată în Evul Mediu prin Toma 
d'Aquino şi Sfintul Augustin, iar în timpurile moderne prin 
filosofia clasică germană - Kant şi Hegel ("Fenomenologia 
spiritului"). La Kant, factorul primordial este reprezentat de 
categoriile universale înnăscute şi imanente, iar la Hegel, de 
Ideea absolută. 

In cadrul liniei idealiste se ajunge la o atitudine 
dogmatică, promovată şi de teologie: acceptă şi nu cerceta. În 
prezent, această linie de explicare a naturii şi a esenței 
fenomenelor psihice este repudiată de ştiinţă, dar îmbrăţişată 
într-o anumită formă în teologie şi religie. 


3. Etapa ştiinţifică, analitică şi 
începe în anul 1879, an în care savantul Wilhelm Wundt înfiinţa 
la Leipzig primul laborator de psihologie experimentală. 
Importanţa acestui act consta în faptul că, pentru prima dată, s- 
a făcut dovada posibilităţii de aplicare sistematică a metodei 
experimentului obiectiv în studiul fenomenelor psihice şi al 
stărilor subiective interne. Înfiinţarea acestui laborator 
marchează desprinderea psihologiei de filosofie şi constituirea 
ei în ştiinţă independentă. Din acest moment se va înregistra un 
proces accelerat de desfăşurare a cercetărilor psihice concrete 
şi de acumulare a unor date şi fapte experimentale obiectiv 
constatate privind conţinutul, dinamica şi mecanismul diferitelor 
funcţii şi procese psihice particulare. Metoda experimentală a 
debutat cu studiul reacţiilor motorii şi al senzaţiilor simple şi s-a 
extins spre procesele psihice superioare: gindirea, rezolvarea de 
probleme, formarea conceptelor, luarea deciziilor, precum şi 
spre studiul fenomenelor psihice dispoziţionale (motivaţia, 
afectivitatea). Dat fiind faptul că cercetarea se face prin 
delimitări riguroase a unor funcţii şi procese particulare din 
cadrul întregului psihic, perioada aceasta se numeşte analitică. 

Concomitent cu acumularea de date concrete, 
experimentale, încep să apară divergențe privind modul de 
interpretare a acestor fapte, natura obiectului psihologiei şi 
specificul diferitelor componente ale sistemului psihic în 
desfăşurarea activității şi comportamentului. De aceea, 
perioada se numeşte şi "intern contradictorie". În ştiinţa 


psihologică apar şi se confruntă o serie de curente şi şcoli care 
i-au subminat unitatea internă. 


